Ma wat teregstaan vir moord pleit dalk skuldigDie ma van Ballito het Donderdag hier verskyn. (Foto: Tania Heyns) Dit wil voorkom of die ma van Ballito wat daarvan beskuldig word dat sy haar vierjarige dogtertjie in ’n emmer vol water verdrink het, ’n pleitooreekoms met die staat wil aangaan. Die 45-jarige vrou se prokureur het Donderdag in die hof in KwaDukuza gevra vir ŉ afskrif van die beweerde skuldbekenning wat die beskuldigde sou gemaak het. Maroela Media het vroeër berig die vrou is verlede week in hegtenis geneem nadat sy na bewering haar kleuter in ’n emmer vol water by haar huis in Ballito aan die KwaZulu-Natalse Noordkus verdrink het. Sy het Donderdagoggend in die KwaDukuza-landdroshof verskyn, waartydens haar regsverteenwoordiger, Alistair Janssens, versoek het dat die saak met ’n week uitgestel word sodat “pleitonderhandelinge” kan geskied. Janssens het voorts versoek dat die staat ’n kopie van die beweerde bekentenis aan die verdediging verskaf. Daar was vanoggend geen familielede in die hof toe die skraal ma vir enkele minute in die beskuldigdebank verskyn het nie. Sy het verwese voorgekom. Haar bruin hare het los oor haar maer skouers gehang terwyl sy deurgaans aan ’n baadjie in haar hande vasgeklou het. Sy het nou en dan haar kop in ooreenstemming met opmerkings van landdros Blanche van Heerden geknik of grond toe gestaar voordat Van Heerden eindelik die saak tot 12 Mei uitgestel het. Janssens het versoek dat sy kliënt in die Umhlali-polisieselle bly sodat hy in die komende week met sy kliënt en haar man kan beraadslaag. Volgens Janssens het hy nog net een keer met sy kliënt se eggenoot beraadslaag. Die vrou het glo ook ŉ tienjarige seun. Luidens inligting was die vrou se verweer toe die polisie haar oor die voorval uitgevra het, dat haar kleuterdogtertjie ’n steurnis was. “Die ma het aan polisielede vertel dat haar kind moeilik was en haar gepla het, daarom het sy besluit om die kind in ŉ emmer vol water te verdrink totdat sy ophou beweeg het,” het die polisie kort ná die voorval gesê. Albei die dogtertjie se hande was glo met kleefband vasgebind. Sy is op die toneel dood verklaar. Kommer oor saak Janssens het vanoggend sy kommer uitgespreek oor inligting wat glo aan die media “gelek” word. Volgens hom is inligting rakende sy kliënt se saak wat nie eens aan die verdediging bekend is nie, die afgelope week in die media gepubliseer. Van Heerden het benadruk dat dit kommerwekkend is en die staat versoek om ’n ondersoek na die moontlike bron van die inligting te gelas.